อาการของคนท้อง1สัปดาห์-1เดือน มีอาการยังไงบ้าง และมีอะไรที่จะต่างจากอาการก่อนเมนส์มาบ้างคะ
สวัสดีค่ะ อาการของการตั้งครรภ์ในแต่ละรายจะไม่เหมือนกันและจะเริ่มไม่พร้อมกัน โดยอาการเริ่มแรกสุดที่อาจพบได้คือ การมีเลือดล้างหน้าเด็ก ซึ่งจะเกิดขึ้นหลังไข่ถูกปฏิสนธิประมาณ 6-12 วัน เลือดที่ออกจะมีปริมาณเพียงเล็กน้อยและสีจางกว่าเลือดประจำเดือน แต่พบได้เพียงประมาณ 30% ของหญิงตั้งครรภ์ส่วนอาการอื่นๆ ที่จะพบตามมาคือ อาการขาดประจำเดือน และประมาณ 2 สัปดาห์ต่อมา จะเริ่มมีอาการแพ้ท้อง เช่น คลื่นไส้ วิงเวียน เหม็นอาหาร ไวต่อกลิ่นต่างๆ อยากทานอาหารแปลกๆ เป็นต้น แล้วตามด้วยอาการอื่นๆ ของระยะเริ่มแรก ได้แก่ คัดตึงเต้านม เจ็บบริเวณหัวนม ลานหัวนมสีคล้ำ รู้สึกอ่อนเพลีย ปัสสาวะบ่อย ท้องอืด อารมณ์เปลี่ยนแปลง เป็นต้น ซึ่งอาการอาจจะคล้ายกับอาการก่อนการมีประจำเดือนได้ ดังนั้น หากยังไม่ถึงกำหนดที่ประจำเดือนจะมา หากมีอาการต่างๆ ดังกล่าว ก็น่าจะเป็นอาการก่อนการมีประจำเดือนได้ แต่หากประจำเดือนไม่มาเมื่อถึงกำหนดที่ควรจะมา ก็ควรตรวจหาการตั้งครรภ์ดูหากตรวจพบ ก็แสดงว่าเป็นอาการของการตั้งครรภ์ค่ะ